P6_TA(2005)0153

EU's finansmarkeder

Europa-Parlamentets beslutning om situationen med hensyn til integreringen af finansmarkederne i EU (2005/2026(INI))

Europa-Parlamentet,

- der henviser til gennemførelsen af Kommissionens handlingsplan for finansielle tjenesteydelser (KOM (1999)0232), særlig Europa-Parlamentets og Rådets direktiv 2003/71/EF af 4. november 2003 om det prospekt, der skal offentliggøres, når værdipapirer udbydes til offentligheden eller optages til handel [1], Europa-Parlamentets og Rådets direktiv 2003/6/EF af 28. januar 2003 om insiderhandel og kursmanipulation (markedsmisbrug) [2], Europa-Parlamentets og Rådets direktiv 2004/39/EF af 21. april 2004 om markeder for finansielle instrumenter [3] og Europa-Parlamentets og Rådets direktiv 2004/109/EF af 15. december 2004 om harmonisering af gennemsigtighedskrav i forbindelse med oplysninger om udstedere, hvis værdipapirer er optaget til handel på et reguleret marked [4],

- der henviser til Europa-Parlamentets og Rådets direktiv 2001/107/EF [5] og 2001/108/EF [6] af 21. januar 2002 om ændring af Rådets direktiv 85/611/EØF om samordning af love og administrative bestemmelser om visse institutter for kollektiv investering i værdipapirer (investeringsinstitutter) [7],

- der henviser til Det Interinstitutionelle Overvågningsudvalgs tredje rapport om overvågning af Lamfalussy-processen,

- der henviser til de fire rapporter fra fire uafhængige ekspertgrupper om situationen med hensyn til integreringen af finansmarkederne i bank- og forsikringssektoren samt på områderne værdipapirhandel og formueforvaltning offentliggjort af Kommissionen i maj 2004 og bemærkningerne til disse rapporter fra deltagerne på finansmarkederne,

- der henviser til sin beslutning af 21. november 2002 om reglerne for tilsyn med finansielle institutioner i Den Europæiske Union [8],

- der henviser til sin beslutning af 15. januar 2004 om fremtiden for hedge funds og derivater [9],

- der henviser til sin beslutning af 10. februar 2004 om kreditvurderingsinstitutters roller og metoder [10],

- der henviser til Det Europæiske Værdipapirtilsynsudvalgs (CESR) rapport om redskaber i forbindelse med tilsynet med EU's værdipapirmarkeder, også kaldet Himalaya-rapporten,

- der henviser til forretningsordenens artikel 45,

- der henviser til betænkningen fra Økonomi- og Valutaudvalget (A6-0087/2005),

A. der henviser til, at Kommissionen den 11. maj 1999 vedtog handlingsplanen for finansielle tjenesteydelser med henblik på at øge investeringerne og væksten, styrke konkurrenceevnen, fremme sikkerheden og stabiliteten samt skabe gennemsigtighed for og beskyttelse af alle interesserede parter,

B. der henviser til, at grænseoverskridende handel, navnlig med finansielle detailtjenesteydelser stadig er fragmenteret og bliver hindret af lovgivnings- og skattemæssige barrierer og kulturelle forskelle og meget varierende nationale love, navnlig inden for forbrugerbeskyttelse,

C. der henviser til, at mulighederne for yderligere lovgivningsmæssige eller ikke-lovgivningsmæssige initiativer på EU-plan bør afdækkes og drøftes, ligesom virkningerne af sådanne initiativer for de berørte parter, de gældende bestemmelser og især konkurrencen på det indre marked bør vurderes fuldt ud med høring af alle relevante berørte parter; der henviser til, at principperne for bedre lovgivning bør overholdes, og at der bør gennemføres cost-benefit-analyser,

D. der henviser til, at regulering og tilsyn bør skabe en ramme, der bidrager til gennemførelsen af et indre marked for finansielle tjenesteydelser og således giver virksomhederne mulighed for at optimere og effektivisere driften, og at en sådan ramme bør anvendes og håndhæves konsekvent, uanset i hvilken medlemsstat virksomheden drives,

E. der henviser til, at målet med Lamfalussy-processen er at sikre høj kvalitet og stor fleksibilitet inden for lovgivningen, konsekvens i forbindelse med implementering og tilsyn samt institutionel gennemsigtighed og høje høringsstandarder, at opfyldelsen af disse mål og den politiske og demokratiske kontrol med hele processen bør vurderes indgående,

A. Generelle betragtninger

1. bemærker, at handlingsplanen for finansielle tjenesteydelser betragtes som en succes, navnlig hvad angår lovgivningsprocedurerne, idet 39 ud af 42 foranstaltninger allerede er vedtaget; bemærker imidlertid, at det er for tidligt endegyldigt at bedømme handlingsplanen, idet mange gennemførelsesforanstaltninger endnu ikke er vedtaget, og gennemførelsesfristerne med få undtagelser endnu ikke er udløbet; og den nationale implementering endnu ikke har fundet sted; foreslår Kommissionen at foretage en fuldstændig offentlig evaluering af den nuværende handlingsplans effektivitet; når implementeringen heraf er afsluttet;

2. understreger, at handlingsplanen for at blive en succes skal gennemføres og håndhæves på effektiv vis, og de nationale myndigheders tilsynspraksis skal være genstand for øget konvergens; opfordrer indtrængende de europæiske institutioner til at sikre, at Lamfalussy-processen fungerer effektivt på alle niveauer, at især udvalg på niveau 3 opfylder deres rolle, og at EU-regler gennemføres præcist og rettidigt i den nationale lovgivning ved hjælp af niveau 4-håndhævelsesprocedurer;

3. henstiller til, at der rettes større politisk opmærksomhed mod gennemførelse og anvendelse af den eksisterende lovgivning; agter at arrangere en systematisk dialog mellem de kompetente udvalg og alle relevante aktører for at sikre demokratisk kontrol med gennemførelsesprocessen;

4. minder om, at anerkendelsen af Parlamentets ret til at modsætte sig gennemførelsesforanstaltninger på niveau 2 og dertil knyttede bestemmelser i EF-traktaten var en betingelse for Europa-Parlamentets støtte til Lamfalussy-processen og dens udvidelse til bank- og forsikringssektoren, pensionsfonde og kollektive investeringsinstitutter (UCITS) samt de såkaldte udløbsklausuler i de forskellige direktiver;

5. mener, at de principper om bedre lovgivningsmæssige rammer, der er opstillet i Kommissionens handlingsplan fra 2002 om bedre og enklere lovgivningsmæssige rammer (KOM(2002)0278), bør overholdes, og især at alle fremtidige foranstaltninger, der tager sigte på at rette op på særlige markedsfejl, bør omfatte en cost-benefit-analyse af de ikke-lovgivningsmæssige muligheder for at udbedre disse fejl;

6. mener, at det er yderst vigtigt, at alle interesserede parter høres med henblik på at udvikle hensigtsmæssig lovgivning, og opfordrer Kommissionen til at udvide dette, så det omfatter en formel dialog med repræsentanter for sammenslutninger af såvel finansielle tjenesteydere som forbrugere, herunder småaktionærsammenslutninger, arbejdsmarkedets parter og SMV'er;

7. beklager de manglende indlæg fra forbrugerne og brugerne med hensyn til lovgivningen om finansielle tjenesteydelser; anmoder Kommissionen og medlemsstaterne om at fremme og støtte forbrugeroplysningsprogrammer og uddannelsesinitiativer samt særlige forbrugerinitiativer i den finansielle sektor; minder om betydningen af den høringsproces, som finder sted under Det Europæiske Værdipapirtilsynsudvalgs ledelse, og som involverer repræsentanter for forbrugerorganisationer, og opfordrer indtrængende disse parter til at deltage aktivt og komme med deres værdifulde bidrag til beslutningstagningen;

8. mener, at politik og lovgivning, der tager sigte på finansiel integration, bør baseres på nøgleprincipper og målsætninger svarende til dem, der anbefales i Lamfalussy-rapporten og rapporten fra Det Europæiske Værdipapirudvalg, og bl.a. sikre, at lovgivningen opretholder tilliden til EU's markeder og et højt tilsynsniveau, bidrager til systemisk stabilitet, sikrer et forbrugerbeskyttelsesniveau, der står i passende forhold til de forskellige grader af risici, der er involveret, respekterer nærheds- og proportionalitetsprincipperne, fremmer konkurrencen, sikrer, at reguleringen fungerer effektivt og tilskynder til nyskabelse i stedet for at hindre den, tager hensyn til markedernes europæiske og bredere internationale dimension, dokumenteres og underkastes obligatoriske konsekvensanalyser, baseres på grundige høringer og en begrundet vurdering af høringssvarene, opretholder de europæiske markeders konkurrencedygtighed og implementeres og håndhæves effektivt på nationalt plan og EU-plan;

9. mener, at der bør anlægges et globalt perspektiv i forbindelse med vurderingen af den indvirkning, reguleringen af EU's finansielle tjenesteydelser vil få på EU-baserede finansielle virksomheder og centre under hensyntagen til, at finansielle markeder er globale markeder og dermed kræver internationale løsninger og ikke kun løsninger på EU-plan;

B. Tilsyns- og reguleringssystem

10. bemærker, at konvergens i de nationale myndigheders tilsynspraksis er en forudsætning for effektiv grænseoverskridende handel med tjenesteydelser; mener, at det er af største betydning, at tilsynsmyndighederne samarbejder og udviser gensidig tillid, og opfordrer indtrængende disse myndigheder til at styrke deres samarbejde;

11. understreger betydningen af, at medlemsstaternes implementering samordnes, således at fordelene ved harmoniseringen ikke går tabt under implementeringsfasen; støtter Kommissionens initiativ til at afholde uformelle arbejdsmøder om dette spørgsmål for medlemsstaterne og foreslår, at en repræsentant for Parlamentets kompetente udvalg inddrages i processen; kræver at få forelagt rapporter om mødernes resultater, således at det kan udøve sine beføjelser mere effektivt som fastlagt i Lamfalussy-proceduren;

12. glæder sig over den såkaldte Himalaya-rapport, som Det Europæiske Værdipapirtilsynsudvalg har udarbejdet med henblik på en høring, og er enig i behovet for konvergens i tilsynsbeføjelser, -ansvar og - metoder underlagt parlamentarisk kontrol; opfordrer Det Europæiske Værdipapirtilsynsudvalg, Det Europæiske Banktilsynsudvalg (CEBS) og Det Europæiske Tilsynsudvalg for Forsikrings- og Arbejdsmarkedspensionsordninger (CEIOPS) til at påtage sig en rolle med hensyn til benchmarking og overvågning inden for den nuværende tilsynsramme og arbejde tæt sammen og vigtigst af alt, at medlemsstaterne træffer passende foranstaltninger med hensyn til tilpasning af arbejdsmetoder og i givet fald at fremme ressourcerne i de nationale tilsynssystemer;

13. er klar over, at det er mere kompliceret at opnå konvergens i reguleringsbeføjelser og sanktionssystemer end i tilsynssystemet grundet de forskellige nationale traditioner og lovgivningssystemer; anmoder ikke desto mindre Kommissionen om sammen med Udvalget for Finansielle Tjenesteydelser, Det Europæiske Værdipapirtilsynsudvalg, Det Europæiske Banktilsynsudvalg og Det Europæiske Tilsynsudvalg for Forsikringsog Arbejdsmarkedspensionsordninger at klarlægge, hvor denne forskel giver anledning til problemer og kan underminere gennemførelsen af foranstaltningerne i handlingsplanen for finansielle tjenesteydelser;

14. kræver for at sikre demokratisk kontrol og en fuldstændig udøvelse af de beføjelser, Parlamentet har fået tilkendt i medfør af Lamfalussy-proceduren, at tilsynsudvalgene ikke kun for værdipapirer, men også for bank- og forsikringsvirksomhed høres to gange årligt af Parlamentets kompetente udvalg, således at de kan rapportere om deres aktiviteter; kræver også, at dette udvalg gøres til officiel adressat for alle skrivelser og alle andre dokumenter, som tilsynsudvalgene sender til Kommissionen og Rådet;

15. støtter en trinvis, frivillig bottom-up-metode med henblik på at standardisere og sikre konvergens i medlemsstaternes praksis med henblik på eventuelt at udarbejde en række europæiske normer, der giver større gennemsigtighed og sikkerhed for markedsdeltagerne i hele EU;

16. bemærker, at de europæiske finansmarkeder er meget dynamiske, og at navnlig koncentrationen af europæiske børser og yderligere konsolidering af store europæiske banker og finansielle konglomerater kræver en europæisk reaktion, der sikrer hensigtsmæssigt, effektivt og koordineret tilsyn; advarer mod, at det kan blive vanskeligt at sikre et velfungerende marked for finansielle instrumenter, hvis ikke der eksisterer et sådant samordnet tilsyn; bemærker i denne forbindelse endnu en gang udfordringen med hensyn til at skabe et europæisk tilsynssystem, der afspejler behovet for, at hver enkelt medlemsstat kan påtage sig sit ansvar for i overensstemmelse med princippet om gensidig anerkendelse at beskytte deres virksomheders og borgers interesser, uanset hvor de er placeret;

17. opfordrer indtrængende de europæiske institutioner til at fremme konvergens ved fortsat at vurdere, hvorvidt samarbejdet mellem tilsynsmyndighederne er tilstrækkeligt, eller hvorvidt man, når det bliver aktuelt, bør overveje at udvikle en form for integreret tilsyn på EU-plan, herunder bl.a. muligheden for et eventuel tilsynssystem i to lag på EU-plan for store grænseoverskridende aktører, uden at de lige vilkår for grænseoverskridende og lokale aktører forvrides;

18. mener, at idéen om en førende eller konsoliderende tilsynsmyndighed med grænseoverskridende beføjelser som foreslået i Kommissionens forslag til kapitalgrundlagsdirektivet (KOM(2004)0486) er vigtig og positiv; støtter udarbejdelsen af passende retningslinjer eller, når det bliver aktuelt, om nødvendigt regler for overførsel af beslutningsbeføjelser mellem tilsynsmyndighederne, om konfliktløsning og beslutningstagning som sidste udvej; bemærker, at mægling, som Det Europæiske Værdipapirtilsynsudvalg, Det Europæiske Banktilsynsudvalg eller Det Europæiske Tilsynsudvalg for Forsikrings- og Arbejdsmarkedspensionsordninger udfører i de sager, de hver især er ansvarlige for, kan være vejen frem; anmoder Kommissionen om at overveje muligheden for at udarbejde forslag, der gør det muligt for Fællesskabets udvalg at udfylde disse roller;

19. anser det for yderst vigtigt at kunne garantere, at det europæiske tilsynssystem er politisk ansvarligt på europæisk og national plan, idet nationale tilsynsmyndigheders behov for at være i stand til at organisere sig i udøvelsen af de beføjelser, der er tillagt dem af Fællesskabets direktiver og forordninger samt af deres nationale love, dog skal respekteres; bemærker, at der er huller i den parlamentariske og demokratiske kontrol især med hensyn til arbejde udført på niveau 3 i processen på grund af overførslen af kompetencer til EU-plan eller initiativer taget af tilsynsmyndighederne i deres europæiske koordineringsstrukturer, der måtte have en væsentlig indvirkning på det indre marked; opfordrer indtrængende alle niveau 3-udvalg til at være yderst opmærksomme på at tilvejebringe et solidt retsgrundlag for deres handlinger og undgå at gå ind i politiske spørgsmål og forhindre enhver fare for kommende fællesskabsret; har til hensigt på det kompetente udvalgs niveau at arrangere regelmæssige og formelle høringer med eksperter og drøftelser med Kommissionen, Den Europæiske Centralbank, Det Europæiske Værdipapirtilsynsudvalg, Det Europæiske Banktilsynsudvalg og Det Europæiske Tilsynsudvalg for Forsikrings- og Arbejdsmarkedspensionsordninger;

20. er ligeledes interesseret i sikring af politisk og demokratisk ansvarlighed, hvor andre regulerende organer som f.eks. IASB (International Accounting Standards Board) IAASB (International Auditing and Assurance Standards Boards) eller Den Finansielle Aktionsgruppe tager sig af "tekniske foranstaltninger", der kan have mere end en rent teknisk påvirkning og berører store politiske principper, der bør træffes beslutning om på politisk plan, foreslår en kontinuerlig interinstitutionel dialog med de relevante eksisterende organer i form af en arbejdsgruppe, der skal udarbejde procedurer for beslutningsprocessen på EU-plan i de tilfælde, hvor EU er bundet af sådanne eksterne foranstaltninger; mener, at uanset hvilken procedure der vælges, skal den omfatte Europa-Parlamentet og Rådet, der skal have mulighed for at afvise standarder, som er i modstrid med europæisk interesse;

21. understreger vigtigheden af at opbygge og bevare tætte forbindelser med de relevante modparter i USA og andre vigtige globale finansmarkeder; opfordrer indtrængende Kommissionen og Det Europæiske Værdipapirtilsynsudvalg, Det Europæiske Banktilsynsudvalg og Det Europæiske Tilsynsudvalg for Forsikringsog Arbejdsmarkedspensionsordninger til nøje at samordne deres kontakt med de respektive politiske myndigheder og tilsynsmyndigheder og informere og opdatere det kompetente udvalg om disse kontakter og til at opretholde en dialog om disse kontakter med alle deltagende parter i EU; har til hensigt at intensivere det kompetente udvalgs kontakter med dets parlamentariske modparter i den amerikanske Kongres og andre steder;

C. Opfølgning på handlingsplanen for finansielle tjenesteydelser

22. bemærker, at Kommissionen med undtagelse af de lovforslag, der endnu er under forberedelse som f. eks. om kreditinstitutters og investeringsselskabers kapitalgrundlag, genforsikring, Solvens II, lovpligtig revision, hvidvaskning af penge, rammelovgivning for betaling, clearing og afvikling samt tiltag inden for god virksomhedsledelse og selskabsret sammen med et stort antal niveau 2-foranstaltninger under forberedelse, kun bør forelægge målrettede og vurderede forslag til ny lovgivning, som ledsages af en konsekvensvurdering og en begrundelse for valget af enten lovgivningsmæssige eller ikke-lovgivningsmæssige midler for at nå de tilsigtede mål;

23. bemærker, at visse direktiver overlapper hinanden, hvilket kan medføre modstridende og dobbelte krav; støtter en funktionel risikobaseret strategi for (fremtidig) lovgivning, der giver ensartede arbejdsbetingelser for ensartede produkter fra forskellige udstedere; anmoder Kommissionen om at anvende de eksisterende udviklingsklausuler i Fællesskabets direktiver til at vurdere og om nødvendigt omarbejde det nuværende sæt af instrumenter, især hvor der er risiko for konkurrenceforvridning og/eller retligt tomrum eller endda manglende overholdelse af direktiverne; opfordrer Kommissionen til at sikre, at de horisontale direktiver på dette område er i overensstemmelse med bestemmelserne om forbrugerbeskyttelse, når den vurderer handlingsplanen for finansielle tjenesteydelser (FSAP) eller udarbejder sine fremtidige forslag; anmoder endvidere Kommissionen om at prioritere at ændre eller ophæve lovgivning, der er til hinder for, at de europæiske finansmarkeder kan fungere tilfredsstillende;

24. foreslår en tilgang til lovgivning, som sikrer fair konkurrence mellem en række udbydere, deres virksomhedsmodeller, strukturer, distributionskanaler og diversificerede produkter;

25. opfordrer indtrængende Kommissionen til inden for rammerne af dens analyse af formueforvaltning i Europa og de uklare skillelinjer mellem forskellige typer formueforvaltning at overveje mulighederne for at benytte en overordnet horisontal reguleringsstrategi for formueforvaltning, ikke i en ny særskilt søjle, men en strategi, der dækker og harmoniserer de relevante elementer på markederne for finansielle instrumenter, de kollektive investeringsinstitutter (UCITS) og direktiverne om arbejdsmarkedsorienterede pensionskasser og livsforsikringer for at opnå et tilstrækkeligt fungerende, velintegreret, sikkert og globalt konkurrencedygtigt indre marked for formueforvaltning;

26. anmoder Kommissionen om at vurdere de mange nationale ordninger for risikovillig kapital, særligt for innovative nye virksomheder og mikrokreditter; støtter forslaget til et direktiv om kapitalgrundlag med hensyn til at give disse ordninger særbehandling; opfordrer til, at der udvikles relevante salgsfremmende, tilsynsmæssige og ikke-diskriminerende foranstaltninger ved grænseoverskridende kapitaltilførsel fra professionelle investorer og investeringer gennem fonde for risikovillig kapital;

27. bemærker, at private aktier er i stærk fremgang og anmoder Kommissionen om at overvåge denne udvikling med henblik på at fremme dens bidrag til fornyelse og vækst i økonomien og samtidig vurdere risikoen for ukyndige investorer og forbedre kravene til gennemsigtighed;

28. anmoder om en analyse af de virksomhedsstrukturer, der har vist sig at udgøre en stor finansiel eller systemisk risiko og særlig opmærksomhed omkring offshorestrukturer (herunder anvendelse af SPV-selskaber (Special Purpose Vehichles) i upassende roller eller under upassende omstændigheder);

29. understreger den rolle, som konkurrencepolitik spiller i forbindelse med overvågning og optimering af finansmarkederne i EU; opfordrer indtrængende Kommissionen og de involverede direktorater til at arbejde tæt sammen og være mere proaktive i forbindelse med en mulig koncentration af de europæiske børser;

30. opfordrer indtrængende Kommissionen til at tage hånd om enhver betydelig resterende hindring for grænseoverskridende levering af finansielle tjenesteydelser i EU, som f.eks. omtaltes i Giovannini-rapporterne og under hensyntagen til medlemsstaters beføjelser på dette område at undersøge måder til at fjerne diskriminerende og konkurrencebegrænsende skattemæssige hindringer;

31. opfordrer medlemsstaterne til at gøre fremskridt med direktivet om arbejdsmarkedsrelaterede pensionskasser [11] og skabe et integreret indre marked for tillægspensionsfondenes investeringer for at give opsparere flere muligheder og alternativer og give dem et maksimalt afkast af deres investeringer ved at tage hensyn til den vigtige rolle, som disse ordninger spiller for at integrere og sikre effektivitet og likviditet på de europæiske markeder, og den stigende betydning af bæredygtigheden af sociale sikringsordninger i betragtning af, at Unionens befolkning bliver ældre;

32. anmoder Kommissionen om at arbejde videre på de initiativbetænkninger, som Europa-Parlamentet vedtog i sidste valgperiode; bemærker med interesse den indsats, som Det Internationale Børstilsyn (IOSCO) og Det Europæiske Værdipapirtilsynsudvalg har ydet med henblik på at skabe øget gennemsigtighed og forbedre ledelsen i kreditvurderingsinstitutterne og foreslår, at Kommissionen vurderer deres konkurrencesituation og mulige interessekonflikter med henblik på at etablere en EU-anerkendelsesordning for eksterne kreditvurderingsinstitutter i henhold til artikel 81 i forslaget til direktivet om kapitalgrundlag; anmoder Kommissionen om at orientere Europa-Parlamentet om sine resultater på dette område;

33. bemærker stigningen i omfanget af aktiver, der forvaltes gennem hedgefonde, og andre kollektive opsparingsprodukter, der falder uden for rammerne af direktivet om kollektive investeringsinstitutter (UCITS); bemærker initiativerne fra det amerikanske børstilsyn (SEC - Securities and Exchange Commission) for at registrere hedgefondenes forvaltere og/eller rådgivere, og opfordrer indtrængende Kommissionen til at overveje, om der er behov for en indsats i EU;

34. bemærker, at det er uhyre vigtigt at reformere og effektivisere regnskabs- og revisionsstandarderne; understreger behovet for, at ikke kun revisorer, men også investeringsbanker, advokatfirmaer og andre, der rådgiver om finansiel forvaltning og regnskabspraksis, udviser etisk korrekt og ansvarlig opførsel; ser frem til den videre udvikling af handlingsplanen for god virksomhedsledelse (KOM(2003)0284); glæder sig over konvergensen mellem nationale regelsæt for selskabsstyring baseret på "følg eller forklar"- princippet; bifalder oprettelsen af ECGF (European Corporate Governance Forum);

35. anmoder Kommissionen om at udarbejde en omfattende undersøgelse om finansielle detailtjenesteydelser med særlig vægt på bankydelser i de forskellige medlemsstater, hvori de vigtigste hindringer for konkurrence og yderligere integration kortlægges, herunder kulturelle eller sociale forskelle; erkender, at et lavt grænseoverskridende aktivitetsniveau ikke betyder manglende konkurrence på nationale detailmarkeder; erkender ligeledes vigtigheden af etableringsfriheden til at sætte markedsdeltagere i stand til at være meget aktive på mange forskellige nationale markeder for detailtjenesteydelser, selv hvor grænseoverskridende handel er begrænset;

36. mener, at medlemsstaterne har lange og forskelligartede traditioner inden for forbrugerbeskyttelse; bemærker, at kravet fra en del af branchen for finansielle tjenesteydelser er så lidt harmonisering som muligt, hvorimod visse udøvere, især banksektoren, går ind for målrettet harmonisering for at opnå reelle ensartede arbejdsbetingelser; opfordrer derfor indtrængende Kommissionen til at arrangere en drøftelse om den grundlæggende struktur for EU's marked for finansielle tjenesteydelser, idet der tages hensyn til forbrugernes og udøvernes interesser og Europas globale konkurrencedygtighed;

37. bemærker, at udviklingen af internet- og e-bankvirksomhed kan øge efterspørgslen efter grænseoverskridende finansielle produkter; anmoder Kommissionen om at vurdere gennemførelsen og effektiviteten af direktivet om fjernsalg af finansielle tjenesteydelser [12];

38. bemærker, at der trods begrænset efterspørgsel efter grænseoverskridende finansielle tjenesteydelser er en kraftig efterspørgsel fra visse grupper af internationale mobile forbrugere som f.eks. grænseoverskridende pendlere og udstationerede efter finansielle tjenesteydelsesprodukter, som de kender; finder, at disse grupper til dette formål kan finde en frivillig løsning i de "paneuropæiske" systemer i henhold til et ensartet 26. europæisk system (svarende til f.eks. statutten for det europæiske selskab); anmoder Kommissionen om at vurdere og analysere mulighederne for sådanne systemer;

39. er opmærksom på, at de fordele, det indre marked for finansielle tjenesteydelser frembyder, for andre grupper af forbrugere afhænger af, om de udenlandske og indenlandske operatører er aktive på forbrugernes eget marked; bemærker, at den skærpede konkurrence ikke bør føre til økonomisk udelukkelse af kunder; konkluderer, at grundlæggende finansielle tjenesteydelser bør forblive tilgængelige for alle EU-borgere; anmoder Kommissionen om en vurdering af situationen i medlemsstaterne;

*

* *

40. pålægger sin formand at sende denne beslutning til Rådet og Kommissionen.

[1] EUT L 345 af 31.12.2003, s. 64.

[2] EUT L 96 af 12.4.2003, s. 16.

[3] EUT L 145 af 30.4.2004, s. 1.

[4] EUT L 390 af 31.12.2004, s. 38.

[5] EFT L 41 af 13.2.2002, s. 20.

[6] EFT L 41 af 13.2.2002, s. 35.

[7] EFT L 375 af 31.12.1985, s. 3.

[8] EUT C 25 E af 29.1.2004, s. 394.

[9] EUT C 92 E af 16.4.2004, s. 407.

[10] EUT C 97 E af 22.4.2004, s. 117.

[11] Europa-Parlamentets og Rådets direktiv 2003/41/EF af 3. juni 2003 om arbejdsmarkedsrelaterede pensionskassers aktiviteter og tilsynet hermed (EUT L 235 af 23.9.2003, s. 10).

[12] Europa-Parlamentets og Rådets direktiv 2002/65/EF af 23. september 2002 om fjernsalg af finansielle tjenesteydelser til forbrugerne (EFT L 271 af 9.10.2002, s. 16).

--------------------------------------------------